***Retningslinjer for prioritering av søknader om tilskudd til nærings- og miljøtiltak i skogbruket (NMSK-midler) for kommunene Gjerstad og Risør – oppdatert 19.2.2024***



Disse retningslinjene er fastsatt med hjemmel i [*Forskrift om tilskudd til nærings- og miljøtiltak i skogbruket*](https://lovdata.no/dokument/SF/forskrift/2004-02-04-447?q=n%C3%A6rings%20og%20milj%C3%B8tiltak%20i%20skogbruket) § 3 annet ledd.

1. **Innledning:**

Formålet med forskriften om tilskudd til nærings- og miljøtiltak i skogbruket er at det ut fra regionale og lokale prioriteringer blir stimulert til økt verdiskaping i skogbruket, samtidig som miljøverdier knyttet til biologisk mangfold, landskap, friluftsliv og kulturminner i skogen blir ivaretatt og videreutviklet.

Kommunen er i forskriften gitt myndighet til å fatte vedtak om tilskudd etter § 4 (skogkultur), § 6 (miljøtiltak i skog) og § 8 siste ledd (andre tiltak som bidrar til å utvikle skogbruket i kommunen). Fra 1.1.2020 har kommunen overtatt tilskuddsordningen på veier i skogbruket. Det er laget egne retningslinjer for dette.

1. **Retningslinjer:**

**2.1 Prioritering av tilskuddsramme**

Kommunen får årlig tildelt en tilskuddsramme fra Statsforvalteren. Kommunen fatter vedtak om hvordan den tildelte tilskuddsramma skal fordeles på tiltak (med tilskuddsandel) og prosjekt. Før vedtak fattes, skal administrasjonens forslag sendes lokalt skogeierlag på høring.

**2.1.1 Skogkultur**

Skogkulturtiltak det kan gis tilskudd til er følgende, i prioritert rekkefølge;

* Ungskogpleie (Mekanisk etterarbeid og avstandsregulering)
* Markberedning
* Suppleringsplanting gran
* Stammekvisting av furu
* Førstegangs tynning - kun dekking av underskudd. (Skogfondsavsetning og utgifter til forhåndsrydding, som kan dekkes av skogfond, inngår ikke i beregningen.)

For 2024 prioriteres følgende tiltak:

* Ungskogpleie – 50% tilskudd
* Markberedning – 30% tilskudd
* Suppleringsplanting – 10% tilskudd

I tillegg kommer tiltakene fra sentral tilskuddsramme forvaltet av landbruksdirektoratet som inngår i tilskuddsordningene for økt CO2-opptak i skog;

* Gjødsling – 50% tilskudd i 2024
* Tettere planting for nyplanting og suppleringsplanting – henholdsvis 60% og 40% tilskudd

Mer informasjon om disse ordningene finnes her:

[Tilskudd til gjødsling av skog som klimatiltak - Landbruksdirektoratet](https://www.landbruksdirektoratet.no/nb/skogbruk/ordninger-for-skogbruk/tilskudd-til-gjodsling-av-skog-som-klimatiltak)

[Tilskudd til tettere skogplanting som klimatiltak - Landbruksdirektoratet](https://www.landbruksdirektoratet.no/nb/skogbruk/ordninger-for-skogbruk/tilskudd-til-tettere-skogplanting-som-klimatiltak)

**2.1.2 Miljøtiltak**

Det kan søkes miljøtilskudd iht. forskriftens § 6. Mer informasjon om ordningen finnes her: [Tilskudd til miljøtiltak i skog - Landbruksdirektoratet](https://www.landbruksdirektoratet.no/nb/skogbruk/ordninger-for-skogbruk/tilskudd-til-miljotiltak-i-skog?openStep=b76fdbc5-6c18-4d2a-8eb2-3308ea3c42e4-3)

**2.1.3 Andre tiltak**

I utgangspunktet prioriteres ikke tilskudd til andre tiltak, bortsett fra at ca 10 % av tildelt tilskuddsramme kan benyttes til finansiering av faghjelpstjenesten. Dersom det er NMSK-midler igjen ved årets slutt, kan disse benyttes til en større del av finansieringen av faghjelpstjenesten eller til andre tiltak iht. forskriftens § 8 siste ledd.

* 1. **Prioritering av søknader**

**2.2.1 Krav til tiltak og søknad**

En del krav framkommer direkte av forskriften, som videre gir hjemmel for kommunen til å sette ytterligere krav i sine retningslinjer. For søknader om tilskudd til skogkultur og miljøtiltak gjelder følgende krav;

* Gjelder landbrukseiendom med mer enn 10 daa produktiv skog.
* Planstatus for det aktuelle arealet er LNFR.
* Tiltaket skal være skogfaglig og miljømessig forsvarlig utført iht. [Skogbrukets Kursinstitutt](http://www.skogkurs.no/) sine anbefalinger (bl.a. utgitt i deres Resyme-serie) og [Forskrift om berekraftig skogbruk - Lovdata](https://lovdata.no/dokument/SF/forskrift/2006-06-07-593) For klimatiltakene gjødsling, tettere planting og suppleringsplanting, har [Landbruksdirektoratet](https://www.landbruksdirektoratet.no/nb/skogbruk/ordninger-for-skogbruk) fastsatt særskilte krav.
* Søknad skal sendes snarest mulig etter at tiltaket er utført og senest innen ett år.
* Det søkes fortrinnsvis elektronisk ([i Altinn via Landbruksdirektoratet sine nettsider](https://www.altinn.no/skjemaoversikt/landbruksdirektoratet/skogfondssystemet/)). Alternativt kan skjemaene LDIR-909 [Utbetaling fra skogfond og søknad om tilskudd til skogkultur](https://www.landbruksdirektoratet.no/nb/filarkiv/skjema/LDIR-909_B_Utbetaling%20fra%20skogfond%20og%20s%C3%B8knad%20om%20tilskudd%20til%20skogkultur..pdf/_/attachment/inline/63fc4123-2ff1-4001-b570-59df81b7027a:ad978cf7a79df1e118cba91facfebdbab9b5f289/LDIR-909_B_Utbetaling%20fra%20skogfond%20og%20s%C3%B8knad%20om%20tilskudd%20til%20skogkultur.pdf) og LDIR-907 [Utbetaling av skogfond til diverse formål](https://www.landbruksdirektoratet.no/nb/filarkiv/skjema/LDIR-907_B_Utbetaling%20fra%20skogfond%20til%20diverse%20form%C3%A5l.pdf/_/attachment/inline/973b39ff-1c86-48e5-b26d-33f454427c2a:8e77c629a34ec10b0e2f78dbe60841cb8e809207/LDIR-907_B_Utbetaling%20fra%20skogfond%20til%20diverse%20form%C3%A5l.pdf) benyttes
* Kart som viser det aktuelle arealet skal vedlegges søknaden.
* Kostnadene skal dokumenteres med fakturakopi eller timeliste for skogeiers eget arbeid.
* Årlig søknadsfrist er **1. desember**. For klimatiltakene gjelder følgende frister;
* Gjødsling: 15. september
* Tettere planting / suppl.planting: 1. august for vårplanting

7. november for høstplanting

Disse kravene gjelder ikke for søknader etter § 8 siste ledd. Slike søknader fremmes ved prosjektbeskrivelse.

Søknader sendes på én av følgende måter;

1. Elektronisk via skogfondssystemet (Altinn): [Altinn - Skogfondssystemet](https://www.altinn.no/skjemaoversikt/landbruksdirektoratet/skogfondssystemet/)
2. Post: Gjerstad kommune, v/ skogbrukssjefen, Gjerstadveien 1341 4980 Gjerstad
3. E-post: [frode.lindland@gjerstad.kommune.no](mailto:frode.lindland@gjerstad.kommune.no)

**2.2.2 Saksbehandling og utbetaling**

Kommunen behandler søknadene fortløpende. Søknader som ikke tilfredsstiller kravene i 2.2.1 behandles ikke før de er fullstendige. Søknader innkommet etter at tilskuddsmidlene (inkl. evt. tilleggsbevilgning) er brukt opp, blir liggende over til året etter. De behandles så snart ny tilskuddsramme er tildelt og tilskuddssatser fastsatt. Slike søknader får tilskuddssatsen gjeldende i behandlingsåret, ikke søknadsåret.

Når en søknad godkjennes, er kvitteringa for behandlet refusjonskrav også vedtaksbrev for innvilget tilskudd. Det samme gjelder ved delvis godkjenning, men da beskrives årsak til avkorting i kommentarfeltet. Ved avslag skal kommunen sende eget brev, med informasjon om klagerett, som lagres i kommunens saks-/arkivsystem.

**2.2.3 Kontroll og omgjøring / tilbakebetaling**

Kommunen skal jfr. § 12 i nødvendig utstrekning kontrollere at tiltakene er gjennomført i tråd med forutsetningene. Kontroll skal utføres iht. direktoratets «Veileder for risikobasert kontroll av tilskudd til skogkultur og utbetalinger fra skogfond». Her framkommer bl.a. at kommunen hvert år skal utarbeide en risikobasert kontrollplan som beskriver planlagt kontrollarbeid i kommunen.

Kontroll skal om mulig utføres før søknaden behandles, men kan også utføres i ettertid (ut året etter behandling). Dersom det ved kontroll avdekkes forhold som er i strid med forutsetningene for utbetalingen kan tilskudd helt eller delvis kreves tilbakebetalt iht. forskriftens § 13. Alternativ til tilbakebetaling er at kommunen gir skogeier mulighet til å utbedre manglene ved tiltaket innen en fastsatt frist. Da skal ny kontroll utføres når fristen er utgått.

Kommunen kan også kreve tilskudd tilbakebetalt om skogeier i ettertid velger og får godkjent endring av planstatus for areal hvor tilskudd er utbetalt.

Vedlegg

Næring- og miljøtiltak i skogbruket (NMSK) –

Tilskuddssatser 2024 for Gjerstad og Risør

|  |  |  |  |
| --- | --- | --- | --- |
| Tiltak | Kode | Tilskuddssats | Merknad |
| **NMSK-midler:** |  |  |  |
| **Ungskogpleie** | 133 | **50** **%** |  |
| **Markberedning** | 101 | **30** **%** |  |
| **Suppleringsplanting**  Kun gran | 130 | **10** **%**  (50 % totalt, inkl.  klimamidler. Se nedenfor) | Må oppnå bonitetsavh. minimumsantall  etter tiltak |
| Plantekjøp/nyplanting | 120 | 0 |  |
| Kunstig kvisting | 141 | 0 |  |
| Førstegangs tynning | 140 | 0 |  |
| Miljøtiltak | 670-671 | 0 |  |
| Andre tiltak | 677 | 0 |  |
| Faghjelp |  | Avsatt midler i prosjekt samt rentemidler | Ca 10 % av tildelte midler, jf pkt 2.1.3 i kommunens  retningslinjer |
| **Klimamidler**: |  |  |  |
| Gjødsling | 011 | **50 %** |  |
| Tettere planting | 120 | **60** **%** på både plantekjøp og utsetting | Gjelder inntil 50 planter/daa utover fastsatt bonitetsavh.  minimumsantall |
| Suppleringsplanting | 130 | **40** **%** på både plantekjøp og utsetting | Må oppnå bonitetsavh. minimumsantall  etter tiltak |